  Виталий Пронин   Владимир Никешкин: Можга ёросысь Рамис Тютин ар куспын 66 уголовной ужез йылаз-пумаз вуттӥз, калыклы кышкыт луись трос адямиосты пытсэт сьӧры келяз. Владимир Никешкин Следствиея управленилэн кылем арын тыршемезлы йылпумъян лэсьтӥз, вуоно арлы быдэстоно ужпумъёссы сярысь вераз. Адямиез виён, жугон но сантэман учыръёс элькунамы уг сино. Соин следовательёслы тэк пукыны маза ӧвӧл. Кылем арын управление пӧртэм йыружъёс сярысь 11 сюрс пала ивортон вуиз. Ӝутэмын вал 1 сюрс 715 уголовной уж. Законъёсты тӥямез понна кыл кутон улэ шедиз 1 сюрс 500-лэсь ятыр адями. Вань кышкыт йыружъёс пӧлысь туннэ 97 процентэз сэрттэмын-пертчемын. Та ласянь Удмуртия, Приволжск федерал округын гинэ ӧвӧл, кунамы азьветлӥсьёс радын.- Ми дорын ужало усто следовательёс! - шуиз Владимир Анатольевич. - Кылсярысь, Можга ёросысь Рамис Тютин ар куспын 66 уголовной ужез йылаз-пумаз вуттӥз, калыклы кышкыт луись трос адямиосты пытсэт сьӧры келяз. Туэ куаш-куаш ужамзэс возьматӥзы Можга, Ува палъёсысь, Ижысь Первомай но Устинов ёросъёсысь следовательёс.Туэ бадӟым саклык висъяськоз коррупциен герӟаськем ужъёслы. Угось кузьым басьтӥсьёслэн-сётӥсьёслэн лыдзы шаерамы йылэ. Кылем арын 222 учыр пусъемын. Выт тыронъёслэсь пегасьёс вылэ 76 уголовной уж ӝутэмын. Валля арынлэсь та 11 процентлы тросгес.Следовательёс выльысен бугыръяны кутскозы вашкала йыружъёсты но. Кылем арын гинэ Ижын усьтӥськиз ДНК-лаборатория. Со юрттӥз ини кемалась луэм 20 учырез сэрттыны-пертчыны. Та сяна, следовательёс пыр-поч эскерылозы нылпиосын герӟаськем уголовной ужъёсты. Миым пиналъёсты вӧсь каронъя, сантэманъя ог 300 учыр пусъемын.Йылпумъян лэсьтон ужрадэ пыриськизы элькун кивалтӥсьёс но. Кун Кенешлэн Тӧроезлэн воштӥсез Светлана Кривилёва шуиз: милемлы адӟем кароно В. Никешкинлэсь -  гуртоосын пумиськонъёсы ӵем пота. Кылем арын 308 адямиен синмысь синме кенешем.Югдурез утёнъя министр А. Первухин алӥз: кышкыт йыруж лэсьтӥсьёс егитомо, соин соосты кырмон-визьман ласянь асьмелы валче тыршоно.Ольга Корепанова  